ДЕЛЕГИРАН РЕГЛАМЕНТ (ЕС) № 157/2014 НА КОМИСИЯТА
от 30 октомври 2013 година
относно условията за предоставяне на разположение на уебсайт на декларация за експлоатационни показатели относно строителни продукти
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (1), и по-специално член 7, параграф 3 във връзка с член 60, буква б) от него,
като има предвид, че:
(1)
Член 4, параграф 1 от Регламент (ЕС) № 305/2011 задължава производителите на строителни продукти да изготвят декларация за експлоатационни показатели, когато даден строителен продукт, който е обхванат от хармонизиран стандарт или отговаря на издадена за него европейска техническа оценка, се пуска на пазара. Копие от тази декларация следва да се представи на хартиен носител или по електронен път.
(2)
В съответствие с член 7, параграф 3 и член 60, буква б) от Регламент (ЕС) № 305/2011 на Комисията се делегира задачата да определи условията, регулиращи електронната обработка на декларациите за експлоатационни показатели, с цел те да могат да бъдат предоставени на разположение на уебсайт. Тези условия за предоставяне на достъп до декларациите за експлоатационни показатели онлайн позволяват използването на нови информационни технологии и намаляват разходите на производителите на строителни продукти и на строителния сектор като цяло.
(3)
Като се вземат предвид евентуалните конкретни нужди на получателите на строителни продукти, и особено на микропредприятията, и по-специално на осъществяващите дейност на строителни обекти без достъп до интернет, настоящият делегиран акт не следва да бъде разширен, за да обхваща дерогации от член 7, параграф 2 от Регламент (ЕС) № 305/2011.
(4)
За да гарантират, че електронната форма на декларацията за експлоатационни показатели, съответстваща на даден продукт, е лесно разпознаваема, производителите следва да свържат всеки отделен продукт или партида от същия продукт, които пускат на пазара, със съответна декларация за експлоатационни показатели посредством уникален идентификационен код на типа продукт, който следва да се посочи в декларацията за експлоатационни показатели в съответствие с приложение III към Регламент (ЕС) № 305/2011.
(5)
С оглед намаляване на административната тежест във връзка с предоставяне на декларации за експлоатационни показатели, като същевременно се гарантира дългосрочно надеждността на предоставената в тези декларации информация, електронната форма на декларацията за експлоатационни показатели не следва да се променя след предоставянето ѝ на разположение онлайн и следва да бъде достъпна за период от най-малко десет години, след като строителният продукт е бил пуснат на пазара, или за друг такъв период, който може да се приложи по силата на член 11, параграф 2, втора алинея от Регламент (ЕС) № 305/2011.
(6)
Уебсайтът, на който е предоставена на разположение декларацията за експлоатационни показатели, следва да бъде обект на наблюдение и поддръжка, за да се гарантира, доколкото е възможно, че до него има непрекъснат достъп, който не се нарушава в резултат на технически неизправности.
(7)
Достъпът до уебсайта, на който е предоставена на разположение декларацията за експлоатационни показатели, следва да е безплатен за получателите на строителни продукти. Тези получатели следва да получат инструкции относно достъпа до уебсайта и до електронната форма на декларацията за експлоатационни показатели.
(8)
С цел подобряване на ефикасността и конкурентоспособността на европейския сектор на строителството като цяло, следва да се даде възможност на икономическите оператори, предоставящи декларации за експлоатационни показатели, които желаят, да се възползват от новите информационни технологии във възможно най-кратки срокове, за са се улесни предоставянето на такива декларации,
ПРИЕ НАСТОЯЩИЯ РЕГЛАМЕНТ:
Член 1
1. Икономическите оператори могат да предоставят на разположение декларация за експлоатационни показатели, посочена в член 4, параграф 1 от Регламент (ЕС) № 305/2011, на уебсайт по силата на дерогация от член 7, параграф 1 от Регламент (ЕС) № 305/2011, при условие че отговарят едновременно на следните условия:
а)
те гарантират, че съдържанието на декларацията за експлоатационни показатели не се променя след предоставянето ѝ на разположение на уебсайта;
б)
те гарантират, че уебсайтът, на който се предоставят на разположение декларациите за експлоатационни показатели, съставени за строителни продукти, се наблюдава и поддържа, така че уебсайтът и декларациите за експлоатационни показатели са постоянно на разположение на получателите на строителните продукти;
в)
те гарантират, че получателите на строителни продукти имат безплатен достъп до декларацията за експлоатационни показатели за период от десет години след пускането на строителния продукт на пазара или за друг такъв период, който може да бъде приложим в съответствие с член 11, параграф 2, втора алинея от Регламент (ЕС) № 305/2011;
г)
те предоставят инструкции на получателите на строителните продукти относно достъпа до уебсайта и до декларациите за експлоатационни показатели, съставени за такива продукти, които са на разположение на този уебсайт.
2. Производителите гарантират, че всеки отделен продукт или партида от същия продукт, които пускат на пазара, е свързан(а) с дадена декларация за експлоатационни показатели чрез уникалния идентификационен код на типа продукт.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 30 октомври 2013 година.